[{"text_idx": "#000001", "text": "Gustav Adolfi Gu\u0308mnaasium laieneb ja\u0308rgmisest o\u0303ppeaastast Kalamajja, kus aadressil Vana-Kalamaja 9 avatakse uuenduslik renoveeritud o\u0303ppehoone algklassidele."}, {"text_idx": "#000002", "text": "\u201ePraeguseks on valminud uue koolimaja eskiisprojekt, mille planeerimisele aitasid lisaks arhitektidele kaasa nii kooli esindajad, lapsevanemad kui ka Tallinna hariduseksperdid,\u201c u\u0308tles Tallinna abilinnapea Mihhail Ko\u0303lvart. \u201ePeatselt kuulutame va\u0308lja riigihanke ehitaja leidmiseks. Ehituse esimeses etapis valmib koolihoone. Loodame, et 2017. aasta 1. septembri aktuse saavad GAGi noorema kooliastme o\u0303pilased pidada juba uues majas. Tallinn saab juurde o\u0303pilaskohti kesklinna ja Kalamaja piirkonnas \u2013 see on lahenduseks senisele suurele probleemile. Koolide liitmine ja haridusvo\u0303rgu u\u0308mberkorraldamine annavad vo\u0303imaluse suuremale hulgale lastele hea hariduse saamiseks turvalises ja motiveerivas o\u0303pikeskkonnas.\u201c"}, {"text_idx": "#000003", "text": "\u201eA\u0308sja valmis saanud projekti joonised ja makett kajastavad meie unistuste kooli Vana-Kalamaja 9 miljo\u0308o\u0308va\u0308a\u0308rtuslikus majas,\u201c u\u0308tles Gustav Adolfi Gu\u0308mnaasiumi direktor Hendrik Agur. \u201eOlulisteks ma\u0308rkso\u0303nadeks uue koolimaja kavandamisel on laste aktiivne liikumine, loovus ja o\u0303ppimisro\u0303o\u0303m. O\u0303ppeto\u0308o\u0308s ja\u0308tkame GAGi akadeemilise hariduse pakkumisega, po\u0303imides selle uuenduslike ideedega. Loome kooli, kus o\u0303pilasel on hea meel o\u0303ppida ja o\u0303petajal ro\u0303o\u0303m to\u0308o\u0308tada. Kuna GAGi praegune ajalooline hoonestik paikneb vanalinnas, peame va\u0308ga oluliseks kooli vaimsuse ja va\u0308a\u0308rtuste ja\u0308tkumist ning edasikandmist ka uude o\u0303ppehoonesse nii, et me tunneksime end u\u0308htse kooliperena. Kooli tegevusi kavandatakse nii, et teineteisest 800 meetri kaugusel paiknevate o\u0303ppehoonete vahel toimub pidevalt aktiivne liikumine. Noorematel o\u0303pilastel on alati asja vanalinnas paiknevatesse hoonetesse ning progu\u0308mnaasiumi o\u0303pilastel Vana-Kalamaja uude hoonesse.\u201c"}, {"text_idx": "#000004", "text": "Traditsioonilisest koolihoonest eristab GAGi uut o\u0303ppehoonet see, et maja koridorid pakuvad igal sammul liikumis- ja avastamisro\u0303o\u0303mu \u2013 seal on jooksurajad, tegevusalad ja istumisalad. Fu\u0308u\u0308silist tegevust vo\u0303imaldavad virtuaaltennis, tantsukonsool, po\u0303randamale ja -kabe, ronimis- ja rippumisvo\u0303imalus. Koridorides on munatoolid, kott-toolid ja mesilaska\u0308rje tu\u0308u\u0308pi puhkealad, kus pikutada. Eraldatud istumisaladel on vo\u0303imalus vaikselt mo\u0303tiskleda ja o\u0303ppida."}, {"text_idx": "#000005", "text": "Raamatukogu koolis eraldi ei ole, vaid kogu majas on koridoridesse paigaldatud raamaturiiulid ning ko\u0303ikidel o\u0303pilastel on igal ajal vo\u0303imalik huvi pakkuv raamat vo\u0303tta ja lugeda. \u201eInimestel seisab kodudes palju raamatuid, mis on juba la\u0308bi loetud vo\u0303i mille lugemiseks aega napib,\u201d u\u0308tles Hendrik Agur. \u201eLeidsime koos lapsevanematega suurepa\u0308rase lahenduse \u2013 toome raamatud kooli ja teeme need ko\u0303igile lastele ka\u0308ttesaadavaks. Nii tekib tore raamaturinglus, mille ka\u0308igus ehk ta\u0308napa\u0308eva nutimaailmaga harjunud lapsed avastavad taas raamatute lugemise vo\u0303lu.\u201c"}, {"text_idx": "#000006", "text": "Gustav Adolfi Gu\u0308mnaasiumi algklasside o\u0303ppehoonesse tuleb 30 klassiruumi, igale klassile oma \u201ekoduklass\u201c. Eraldi on aatriumis \u201erippuvad\u201c keeleklassid, muusika-, ka\u0308sito\u0308o\u0308- ja to\u0308o\u0308o\u0303petuse klassid ning o\u0303ppeko\u0308o\u0308k. Viimasele, neljandale korrusele tuleb inspireeriv ja hubane loovala, kus on ruumi kunstile, multimeediale, robootikale, arvutiklassile, salvestamisruumile, o\u0303pilastele isetegevuseks ja ru\u0308hmato\u0308o\u0308deks \u2013 ko\u0303igele, mis aitab lennukad ideed reaalsuseks muuta."}, {"text_idx": "#000007", "text": "Kooli su\u0308dames on la\u0308bi nelja korruse avatud astmestikuga aatrium, mis on u\u0308htlasi ka einestamis- ja puhkeala. Vajadusel modelleeritakse see u\u0308mber aktuste- ja kontserdisaaliks, kus on muuhulgas vo\u0303imalik korraldada orelikontserte."}, {"text_idx": "#000008", "text": "Kooli u\u0308mber on jooksurada, mis on maja taga 60 meetri ulatuses tartaankattega ja la\u0308bib maja ees olevat pandust. Hiljem hakkab jooksurada liikumisro\u0303o\u0303mu pakkuma kahel eri tasapinnal, ehituse teises etapis pikeneb see koolimaja ko\u0303rvale valmiva vo\u0303imla katusele ja saavutab kogupikkuse 500 meetrit. Vo\u0303imla katusel on pallima\u0308nguva\u0308ljak ja hoone ku\u0308ljel paikneval astmestikul va\u0308liauditoorium."}, {"text_idx": "#000009", "text": "Kooli hoovi rajatakse loodusaed, ma\u0308nguala ja rattaparkla. Hoovi u\u0308mbritseb ronitaimedega aed. Va\u0308lio\u0303ppeks on avatud aatriumi katus ja mo\u0308o\u0308da keerdtreppe ligipa\u0308a\u0308setav katuseterrass. Koolil on oma ta\u0308hetorn. Vastandina viimasel ajal levinud trendile kasutada koolide renoveerimisel PVC-d ning muid tehismaterjale, on GAGi uue maja projektis looduslikud siseviimistlusmaterjalid puitparkettidest keraamiliste plaatideni."}, {"text_idx": "#000010", "text": "Koolimajas hakkavad o\u0303ppima 1.-6. klassi lapsed, kokku 30 klassikomplekti. O\u0303pilaste arv klassis on 24 ja kogu koolis 720 o\u0303pilast."}]